钦定古今图书集成/历象汇编/庶征典/第075卷 > 《隐公九年》
## 钦定古今图书集成/历象汇编/庶征典/第075卷 > 《隐公九年》

《春秋》三月癸酉，大雨，震电。

《公羊传》：“何以书？记异也。何异尔？不时也。”

〈注〉震雷电者，阳气也。有声名曰“雷”，无声名曰“电。”周之三月，夏之正月，雨当冰雪杂下，雷当闻于地中。其雉雊雷未可见，而大雨震电，此阳气大失其节，犹隐公久居位，不反于桓，失其宜也。日者，一日之中也。凡灾异一日者日，历日者月，历月者时，历时者加，自文为异。发于九年者，阳数可以极，而不还国于桓之所致。

《胡传》：“震电者，阳精之发，雨雪者，阴气之凝。周三月，夏
之正月也。雷未可以出，电未可以见，而大震电，此阳
失节也。雷已出，电已见，则雪不当复降，而大雨雪，此
阴气纵也。夫阴阳运动有常而无忒，凡失其度，人为
感之也。今阳失节而阴气纵，公子翚之谗兆矣，锺巫
之难萌矣。《春秋》灾异必书，虽不言其事应，而事应具”
存；惟明于天人相感之际、响应之理，则见圣人所《书》
之意矣。